
Parlamentul  României

Camera  Deputaţilor

Comisia pentru Industrii şi Servicii

Bucureşti 22.11.2017
                                        
Nr. 4c-3/543/2017
AVIZ

asupra proiectului de Lege pentru modificarea Legii nr.85/2014 privind procedurile de prevenire a insolvenţei şi de insolvenţă

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru industrii şi servicii a fost sesizată spre avizare cu proiectul de lege pentru modificarea Legii nr.85/2014 privind procedurile de prevenire a insolvenţei şi de insolvenţă, transmis cu adresa P.L.x. 425 din data de 06 noiembrie 2017, care va fi transmis Comisiei juridice, de disciplină și imunități, care este sesizată în fond.

Senatul, în şedinţa din data de 30 octombrie 2017, a adoptat proiectul de Lege.

Consiliul Legislativ, cu adresa nr. 204/05.04.2017, a avizat favorabil proiectul de lege cu observații și propuneri.


Proiectul de lege are ca obiect de reglementare modificarea Legii nr.85/2014, în sensul acordării posibilităţii ca planul de reorganizare să poată prevede conversia creanţelor bugetare în titluri de valoare, atribuite creditorilor care deţin creanţe bugetare, în echivalent cu valoarea creanţelor înregistrate în tabelul definitiv (în prezent, legea interzice prevederea în planul de reorganizare a conversiei creanţelor bugetare în titluri de valoare), precum şi al prevederii exprese ca, începând cu data intrării în vigoare a reglementărilor iniţiativei legislative, debitorilor aflaţi în perioada de observaţie sau de reorganizare, să le fie aplicabile prevederile art.133 din Legea 85/2014, referitoare la conţinutul planului de reorganizare.

 
Examinarea proiectului de Lege a avut loc în sedinţa comisiei din data de 21.11.2017.
În urma dezbaterilor, membrii comisiei au hotărât, cu unanimitate de voturi, avizarea negativă a proiectului de Lege.
În raport de obiectul şi conținutul său, proiectul de Lege face parte din categoria legilor ordinare.

În conformitate cu prevederile art. 75 alineatele (1) şi (3) din Constituţia României, republicată, camera decizională, pentru acest proiect de lege, este Camera Deputaţilor.
PREȘEDINTE,

IULIAN IANCU
Consilier parlamentar Neicu Cristina

